CELEX: 32020D1073
Language: hr
Date: 2020-07-17 00:00:00
Title: Provedbena odluka Komisije (EU) 2020/1073 оd 17. srpnja 2020. o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (Vjerodostojan je samo tekst na nizozemskom jeziku)

21.7.2020   
               
               
                  HR
               
               
                  Službeni list Europske unije
               
               
                  L 234/20
               
            
         PROVEDBENA ODLUKA KOMISIJE (EU) 2020/1073
         оd 17. srpnja 2020.
         o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora
         (Vjerodostojan je samo tekst na nizozemskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 91/676/EEZ od 12. prosinca 1991. o zaštiti voda od onečišćenja uzrokovanog nitratima iz poljoprivrednih izvora (1), a posebno točku 2. treću podtočku Priloga III. toj direktivi,
         budući da:
         
                     (1)
                  
                  
                     Komisija je Odlukom 2005/880/EZ (2) odobrila odstupanje koje je zatražila Nizozemska u skladu s Direktivom 91/676/EEZ u svrhu dopuštanja primjene stajskoga gnojiva pašnih životinja do granične vrijednosti od 250 kg dušika po hektaru godišnje na poljoprivrednim gospodarstvima s najmanje 70 % travnjaka.
                  
               
                     (2)
                  
                  
                     Odukom 2010/65/EU (3) Komisija je izmijenila Odluku 2005/880/EZ i produljila odstupanje do 31. prosinca 2013.
                  
               
                     (3)
                  
                  
                     Provedbenom odlukom Komisije 2014/291/EU (4), koja je istekla 31. prosinca 2017., Nizozemskoj je odobreno odstupanje u skladu s Direktivom 91/676/EEZ kako bi se dopustila primjena stajskoga gnojiva pašnih životinja na poljoprivrednim gospodarstvima s najmanje 80 % travnjaka do granične vrijednosti od 230 kg dušika po hektaru godišnje za poljoprivredna gospodarstva na južnim i središnjim pjeskovitim tlima i na laporastim tlima te do granične vrijednosti od 250 kg dušika po hektaru godišnje za poljoprivredna gospodarstva na drugim tlima. Odstupanje se 2016. odnosilo na 19 564 poljoprivredna gospodarstva, što odgovara iznosu od 47 % ukupne neto poljoprivredne površine u Nizozemskoj.
                  
               
                     (4)
                  
                  
                     Provedbenom odlukom Komisije (EU) 2018/820 (5), koja se prestala primjenjivati 1. siječnja 2020., Nizozemskoj je odobreno odstupanje u skladu s Direktivom 91/676/EEZ kako bi se dopustila primjena stajskoga gnojiva pašnih životinja na poljoprivrednim gospodarstvima s najmanje 80 % travnjaka do granične vrijednosti od 230 kg dušika po hektaru godišnje za poljoprivredna gospodarstva na južnim i središnjim pjeskovitim tlima i na laporastim tlima te do granične vrijednosti od 250 kg dušika po hektaru godišnje za poljoprivredna gospodarstva na drugim tlima. Odstupanje se 2019. odnosilo na 18 818 poljoprivrednih gospodarstava, što odgovara iznosu od 44,7 % ukupne neto poljoprivredne površine u Nizozemskoj.
                  
               
                     (5)
                  
                  
                     Kako je potvrđeno Provedbenom odlukom (EU) 2018/820, tijekom posljednjih godina u provedbi politike gospodarenja stajskim gnojivom u Nizozemskoj zabilježene su određene poteškoće, što je dovelo do situacije u kojoj postoji zabrinutost zbog moguće prijevare. Zbog te je situacije Nizozemska morala pojačati mjere sprečavanja prijevara u provedbi politike u području stajskoga gnojiva. Iako su u okviru šestog programa djelovanja već predviđene mjere kojima se nastoji ojačati kontrolu i inspekcije s ciljem poboljšanja sveukupne usklađenosti s pravilima nizozemske politike u području stajskoga gnojiva, za postizanje djelotvorne provedbe i potpune usklađenosti bile su potrebne dodatne mjere. Te su mjere uključivale uspostavu pojačane provedbene strategije, uzimajući u obzir i odredbe Direktive 2008/99/EZ Europskog parlamenta i Vijeća (6). Strategija se trebala temeljiti na neovisnoj ocjeni usklađenosti s propisima o nizozemskoj politici u području stajskoga gnojiva te je trebala sadržavati posebne mjere za daljnje jačanje inspekcija i kontrola te jasnu metodologiju za uspostavu kazni i sankcija koje su u dovoljnoj mjeri odvraćajuće. Stoga je bilo opravdano ograničiti razdoblje valjanosti Provedbene odluke (EU) 2018/820 kako bi se Nizozemskoj omogućilo da u potpunosti provede pojačanu provedbenu strategiju.
                  
               
                     (6)
                  
                  
                     Nizozemska je dopisom od 4. veljače 2020. Komisiji podnijela zahtjev za obnavljanje odstupanja za razdoblje od 2020. do 2021. na temelju točke 2. treće podtočke Priloga III. Direktivi 91/676/EEZ („zahtjev Nizozemske”).
                  
               
                     (7)
                  
                  
                     U skladu s člankom 3. stavkom 5. Direktive 91/676/EEZ, Nizozemska primjenjuje program djelovanja na cijelom državnom području. Nizozemsko zakonodavstvo za provedbu Direktive 91/676/EEZ uključuje standarde za primjenu dušika i fosfata.
                  
               
                     (8)
                  
                  
                     Na temelju podataka koje je dostavila Nizozemska, u razdoblju od 2016. do 2019. broj grla stoke u državi smanjio se za 0,2 % u odnosu na razdoblje od 2012. do 2015. U istom se razdoblju broj svinja i peradi u Nizozemskoj povećao za 0,6 %, odnosno 3,4 %. U nizozemskom su zakonodavstvu (7) od 2006. utvrđena ograničenja broja svinja i peradi. Štoviše, u nizozemskom se zakonodavstvu (8) od siječnja 2015. zahtijeva da se odgovarajući udio viška stajskoga gnojiva iz sektora mljekarstva preradi. Usto je u Nizozemskoj od 1. siječnja 2018. uveden sustav prava na proizvodnju fosfata za stoku u sektoru mljekarstva (9). Svim se tim mjerama nastoji spriječiti onečišćenje vodnih tijela.
                  
               
                     (9)
                  
                  
                     Nizozemska je izvijestila da je upotreba dušika iz stajskoga gnojiva u razdoblju od 2014. do 2017. u toj državi iznosila 417 000 tona, što je povećanje od 4,04 % u odnosu na razdoblje od 2010. do 2013. Upotreba dušičnoga umjetnoga gnojiva u Nizozemskoj u razdoblju od 2014. do 2017. povećala se za oko 3,3 % u odnosu na razdoblje od 2010. do 2013.
                  
               
                     (10)
                  
                  
                     Prema znanstveno utemeljenim podacima koje su dostavila nizozemska tijela, za klimu u Nizozemskoj tipične su ravnomjerno raspoređene padaline tijekom godine i relativno uzak godišnji raspon temperatura, što pogoduje dugom razdoblju rasta trave od 250 dana godišnje.
                  
               
                     (11)
                  
                  
                     Štoviše, informacije koje je dostavila Nizozemska u kontekstu prethodnog odstupanja odobrenog Provedbenom odlukom 2014/291/EU upućuju na to da to odstupanje nije dovelo do pogoršanja stanja nizozemskih vodnih tijela. Primjerice, koncentracija nitrata u vodi koja napušta područje korijena na praćenim gospodarstvima obuhvaćenima odobrenjima smanjila se od 2006. te je 2017. i 2018. prosječno iznosila manje od 50 mg/l. Međutim, privremeni podaci upućuju na povećanje koncentracije nitrata 2019. u južnim pjeskovitim i laporastim tlima zbog posljedica suše 2018.
                  
               
                     (12)
                  
                  
                     Podaci koje je na temelju članka 10. Direktive 91/676/EEZ dostavila Nizozemska pokazuju da su za razdoblje od 2012. do 2015. na približno 88 % postaja za praćenje podzemnih voda u Nizozemskoj zabilježene srednje vrijednosti koncentracije nitrata niže od 50 mg/l te da su na 79 % tih postaja za praćenje zabilježene srednje vrijednosti koncentracije nitrata niže od 25 mg/l. Podaci pokazuju i da su za razdoblje od 2012. do 2015. na 99 % postaja za praćenje površinskih voda u Nizozemskoj zabilježene srednje vrijednosti koncentracije nitrata niže od 50 mg/l te da su na 96 % tih postaja za praćenje zabilježene srednje vrijednosti koncentracije nitrata niže od 25 mg/l. Podaci upućuju na stabilan trend ili opadanje koncentracije nitrata u podzemnim i površinskim vodama u odnosu na razdoblje od 2008. do 2011. Bez obzira na to, u razdoblju izvješćivanja od 2012. do 2015. 60 % slatkih voda bilo je eutrofično, 13 % potencijalno eutrofično, a 27 % nije bilo eutrofično.
                  
               
                     (13)
                  
                  
                     Nakon razmatranja zahtjeva Nizozemske te s obzirom na šesti nizozemski program djelovanja i iskustvo stečeno odstupanjem odobrenim Provedbenom odlukom 2014/291/EU, Komisija smatra da količina stajskoga gnojiva pašnih životinja koju je predložila Nizozemska, koja odgovara iznosu od 230 kg dušika po hektaru godišnje na poljoprivrednim gospodarstvima s najmanje 80 % travnjaka na južnim i središnjim pjeskovitim tlima i na laporastim tlima odnosno odgovara iznosu od 250 kg dušika po hektaru godišnje na poljoprivrednim gospodarstvima s najmanje 80 % travnjaka na drugim tlima, neće dovesti u pitanje ostvarivanje ciljeva Direktive 91/676/EEZ ako Nizozemska ispuni određene stroge uvjete te ako je to opravdano na temelju objektivnih kriterija.
                  
               
                     (14)
                  
                  
                     Nizozemska bi trebala osigurati da se pritisak na vodna tijela kao posljedica sve većeg broja grla stoke i povezane proizvodnje stajskoga gnojiva ne povećava. U tu bi svrhu Nizozemska trebala osigurati da se ukupna proizvodnja stajskoga gnojiva, s obzirom na dušik i fosfor, ne poveća iznad razine iz 2002. Stoga bi se novim zakonodavstvom kojim se provodi šesti nizozemski program djelovanja trebala pružiti obvezujuća gornja granica za proizvodnju stajskoga gnojiva koju se ne smije prekoračiti te na koju se po potrebi može pozvati u odnosu na pojedinačne poljoprivrednike.
                  
               
                     (15)
                  
                  
                     Odobrenja za pojedinačne poljoprivrednike podliježu određenim uvjetima kojima se nastoji osigurati gnojidba na razini poljoprivrednoga gospodarstva na temelju potreba usjeva te smanjenje i sprečavanje gubitaka dušika i fosfora u vodu. Ti bi uvjeti stoga trebali uključivati zahtjeve za uspostavu plana gnojidbe na razini poljoprivrednoga gospodarstva, bilježenje prakse gnojidbe u knjige gnojidbe, provođenje povremene analize tla, primjenu zelenog pokrova zimi nakon kukuruza, usklađenost s posebnim odredbama o preoravanju trave, neprimjenjivanje stajskoga gnojiva prije preoravanja trave, uzimanje u obzir doprinosa mahunarki prilikom gnojidbe te neprimjenjivanje fosfata iz umjetnih gnojiva na zemljište.
                  
               
                     (16)
                  
                  
                     U izvješću o učinku Direktive 91/676/EEZ na emisije plinovitog dušika (10) zaključeno je da u nekim regijama s visokom gustoćom stoke odstupanje može dovesti do povećanja plinovitih emisija. Ta moguća posljedica odstupanja za emisiju amonijaka potvrđena je u izvješću Nizozemske od 12. veljače 2020. koje je pripremila „Commissie deskundigen Meststoffenwet” i koje je dostavljeno Komisiji. Te emisije dovode do dodatnih taloženja dušika koja negativno utječu na područja Natura 2000 i utječu na kvalitetu voda, što dovodi do eutrofikacije. Stoga bi trebalo poduzeti odgovarajuće mjere za smanjenje emisija amonijaka, uključujući tehnike raspršivanja s niskim razinama emisija, prema potrebi u kombinaciji s maksimalnom temperaturom na kojoj se stajsko gnojivo može primijeniti.
                  
               
                     (17)
                  
                  
                     Nizozemska je u skladu sa zahtjevima Provedbene odluke (EU) 2018/820 28. rujna 2018. obavijestila o svojoj pojačanoj provedbenoj strategiji. Prvo izvješće o napretku u provedbi te strategije podneseno je 28. lipnja 2019. Daljnje ažuriranje tog izvješća o napretku podneseno je 18. studenoga 2019. Izvješće o napretku ukazuje na to da je unatoč određenim poduzetim mjerama došlo do kašnjenja u provedbi strategije i da Nizozemska nije mogla pokazati smanjenje u slučajevima neusklađenosti ili nepravilnosti.
                  
               
                     (18)
                  
                  
                     Stoga su potrebne dodatne zaštitne mjere i jamstva da bi se strategijom zaista postiglo smanjenje prijevara na najmanju moguću mjeru. To bi trebalo uključivati određivanje rokova za potpunu provedbu strategije i ciljeva koji omogućuju procjenu njezine djelotvornosti. Ujedno je potrebno predvidjeti preispitivanje strategije prije kraja 2021., što bi trebalo uključivati daljnje jačanje kontrola ako je to potrebno s obzirom na iskustvo stečeno tijekom njezine provedbe.
                  
               
                     (19)
                  
                  
                     Svake bi godine trebalo podnijeti ažurirano izvješće o daljnjoj provedbi pojačane provedbene strategije, uključujući mogući učinak koji na provedbu strategije mogu imati mjere za sprečavanje rizika od širenja bolesti COVID-19.
                  
               
                     (20)
                  
                  
                     Direktivom 2000/60/EZ Europskog parlamenta i Vijeća (11) utvrđuje se sveobuhvatan prekogranični pristup za zaštitu voda organiziran oko područja riječnih slivova s ciljem postizanja dobrog stanja europskih vodnih tijela. Smanjenje količine hranjivih tvari sastavni je dio tog cilja. Odobravanjem odstupanja na temelju ove Odluke ne dovode se u pitanje odredbe Direktive 2000/60/EZ i ne isključuje da mogu biti potrebne dodatne mjere kako bi se ispunile obveze koje iz te direktive proizlaze.
                  
               
                     (21)
                  
                  
                     Direktivom 2007/2/EZ Europskog parlamenta i Vijeća (12) utvrđuju se opća pravila za uspostavu infrastrukture za prostorne informacije u Uniji za potrebe politika Unije u području okoliša te politika ili aktivnosti Unije koje mogu utjecati na okoliš. Ako je primjenjivo, prostorne informacije prikupljene u kontekstu ove Odluke trebale bi biti u skladu s odredbama te direktive. Kako bi se smanjilo administrativno opterećenje i povećala dosljednost podataka, Nizozemska bi se prilikom prikupljanja potrebnih podataka u skladu s ovom Odlukom trebala, prema potrebi, koristiti informacijama dobivenima u okviru integriranog administrativnog i kontrolnog sustava uspostavljenog u skladu s poglavljem II. glavom V. Uredbe (EU) br. 1306/2013 Europskog parlamenta i Vijeća (13).
                  
               
                     (22)
                  
                  
                     S obzirom na to da se nizozemski zahtjev odnosi na obnavljanje odstupanja odobrenog Provedbenom odlukom (EU) 2018/820 za razdoblje od 2020. do 2021., ova bi se Odluka trebala primjenjivati u razdoblju od dvije godine od 1. siječnja 2020.
                  
               
                     (23)
                  
                  
                     Mjere predviđene ovom Odlukom u skladu su s mišljenjem Odbora za nitrate osnovanog u skladu s člankom 9. Direktive 91/676/EEZ,
                  
               DONIJELA JE OVU ODLUKU:
         
            Članak 1.
            Odstupanje
            Odstupanje koje je dopisom od 4. veljače 2020. zatražila Nizozemska kako bi se dopustila primjena veće količine dušika iz stajskoga gnojiva pašnih životinja na zemljištu od one predviđene u točki 2. drugoj podtočki prvoj rečenici Priloga III. Direktivi 91/676/EEZ („odstupanje”) odobrava se u skladu s uvjetima utvrđenima u ovoj Odluci.
            Odobravanjem odstupanja na temelju ove Odluke ne dovode se u pitanje odredbe Direktive 2000/60/EZ.
         
         
            Članak 2.
            Područje primjene
            Odstupanje se primjenjuje na poljoprivredna gospodarstva s travnjacima za koje je izdano odobrenje u skladu s člankom 6.
         
         
            Članak 3.
            Definicije
            Za potrebe ove Odluke primjenjuju se sljedeće definicije:
            
                        (1)
                     
                     
                        „poljoprivredno gospodarstvo s travnjacima” znači svako gospodarstvo na kojemu je najmanje 80 % površine dostupne za primjenu stajskoga gnojiva prekriveno travom;
                     
                  
                        (2)
                     
                     
                        „pašne životinje” znači stoka (uz iznimku teladi za klanje), ovce, koze, konji, magarci, jeleni i vodeni bivoli;
                     
                  
                        (3)
                     
                     
                        „poljoprivredno zemljište” znači površina u vlasništvu ili najmu poljoprivrednika ili ona kojom upravlja poljoprivrednik na temelju zasebnog ugovora u pisanom obliku i za koju poljoprivrednik ima izravnu upravljačku odgovornost;
                     
                  
                        (4)
                     
                     
                        „trava” znači trajni travnjak ili privremeni travnjak koji kao takav postoji manje od pet godina;
                     
                  
                        (5)
                     
                     
                        „plan gnojidbe” znači izračun planirane upotrebe i dostupnosti hranjivih tvari;
                     
                  
                        (6)
                     
                     
                        „račun gnojidbe” znači bilanca hranjivih tvari koja se temelji na stvarnoj upotrebi i potrošnji hranjivih tvari;
                     
                  
                        (7)
                     
                     
                        „južna i središnja pjeskovita tla” znači tla navedena kao južna i središnja pjeskovita tla u okviru nizozemskog zakonodavstva kojim se provodi Direktiva 91/676/EEZ;
                     
                  
                        (8)
                     
                     
                        „laporasta tla” znači tla navedena kao laporasta tla u okviru nizozemskog zakonodavstva kojim se provodi Direktiva 91/676/EEZ.
                     
                  
         
            Članak 4.
            Opći uvjeti za odstupanje
            Odstupanje se odobrava pod sljedećim uvjetima:
            
                        (1)
                     
                     
                        Nizozemska je dužna pratiti količinu proizvedenoga stajskoga gnojiva te osigurava da se proizvodnja stajskoga gnojiva na nacionalnoj razini s obzirom na dušik i fosfor ne poveća iznad razine iz 2002. godine koja je iznosila 504,4 milijuna kg dušika i 172,9 milijuna kg fosfata.
                     
                  
                        (2)
                     
                     
                        Nizozemska u potpunosti provodi pojačanu provedbenu strategiju kojom se nastoji ojačati usklađenost s pravilima o nizozemskoj politici u području stajskoga gnojiva te osigurati da se sve informacije koje upućuju na neusklađenost djelotvorno prate.
                        Pojačana provedbena strategija uključuje najmanje sljedeće elemente:
                        
                                    (a)
                                 
                                 
                                    neovisnu ocjenu razine i opsega slučajeva namjerne neusklađenosti s nacionalnim pravilima za stajsko gnojivo. Tu bi procjenu trebala izvršiti nadležna nacionalna tijela odgovorna za inspekcije nacionalnih pravila za stajsko gnojivo zajedno s nadležnim nacionalnim tijelima odgovornima za istragu i progon kršenja koja su kaznene prirode;
                                 
                              
                                    (b)
                                 
                                 
                                    utvrđivanje područja rukovanja i upravljanja stajskim gnojivom s većim rizikom od namjerne neusklađenosti s nacionalnim pravilima za stajsko gnojivo;
                                 
                              
                                    (c)
                                 
                                 
                                    jačanje kapaciteta za inspekcije i kontrole, koji mora iznositi najmanje 40 % kapaciteta koji je potreban za inspekcije na terenu poljoprivrednih gospodarstava s travnjacima obuhvaćenih odobrenjem iz članka 11. stavka 2., uključujući nasumične inspekcije, te bolju usmjerenost tog kapaciteta na rizična područja rukovanja i upravljanja stajskim gnojivom;
                                 
                              
                                    (d)
                                 
                                 
                                    jasnu metodologiju za uspostavu kazni i sankcija koje su u dovoljnoj mjeri djelotvorne, razmjerne i odvraćajuće;
                                 
                              
                                    (e)
                                 
                                 
                                    potpunu provedbu strategije u visokorizičnim područjima De Peel, Gelderse Vallei i Twente u proljeće 2020.;
                                 
                              
                                    (f)
                                 
                                 
                                    odgovornost u stvarnom vremenu za prijevoz stajskoga gnojiva, s pomoću automatizacije do kraja 2020.;
                                 
                              
                                    (g)
                                 
                                 
                                    odluku o preispitivanju politike sankcija do kraja lipnja 2020.;
                                 
                              
                                    (h)
                                 
                                 
                                    pojedinačni inspekcijski pregled 5,5 % svinjogojskih farmi. Mjere za sprečavanje rizika od širenja bolesti COVID-19 mogu utjecati na izvedivost tog postotka.
                                 
                              
                  
                        (3)
                     
                     
                        Pojačana provedbena strategija preispituje se, s obzirom na iskustvo stečeno tijekom njezine provedbe, a posebno radi uključivanja pojačanih kontrola i mjera ako se do prosinca 2021. ne smanji broj nepravilnosti ili slučajeva neispunjavanja uvjeta. Preispitana strategija upućuje se Komisiji.
                     
                  
         
            Članak 5.
            Zahtjevi za odobrenje
            
               1.   Poljoprivrednici na poljoprivrednim gospodarstvima s travnjacima mogu nadležnom tijelu podnijeti zahtjev za godišnje odobrenje za primjenu stajskoga gnojiva pašnih životinja koje sadržava najviše 230 kg dušika po hektaru godišnje za južna i središnja pjeskovita tla i laporasta tla ili najviše 250 kg dušika po hektaru godišnje za druga tla.
            
            
               2.   Pri podnošenju zahtjeva iz stavka 1. podnositelj prilaže pisanu izjavu o ispunjavanju uvjeta utvrđenih u člancima 7. i 8. te o prihvaćanju mogućnosti da se primjena gnojiva kao i plan gnojidbe te račun gnojidbe iz članka 7. podvrgnu kontroli.
            
         
         
            Članak 6.
            Izdavanje odobrenja
            Odobrenja za primjenu određene količine stajskoga gnojiva pašnih životinja, uključujući gnojivo koje izlučuju same životinje, koje sadržava najviše 230 kg dušika po hektaru godišnje za južna i središnja pjeskovita tla i laporasta tla ili najviše 250 kg dušika po hektaru godišnje za druga tla, izdaju se u skladu s uvjetima utvrđenima u člancima 7. i 8.
         
         
            Članak 7.
            Uvjeti za primjenu stajskoga gnojiva i ostalih gnojiva
            
               1.   Količina stajskoga gnojiva pašnih životinja upotrijebljena u godini dana na tlu poljoprivrednih gospodarstava s travnjacima, uključujući gnojivo koje izlučuju same životinje, ne smije premašivati količinu stajskoga gnojiva koja sadržava 230 kg dušika po hektaru godišnje na južnim i središnjim pjeskovitim tlima i laporastim tlima te 250 kg dušika po hektaru godišnje na drugim tlima, u skladu s uvjetima iz stavaka od 2. do 8. Ukupni unos dušika i fosfata mora biti u skladu s potrebama usjeva za hranjivim tvarima te opskrbom iz tla te ne smije premašiti standarde najveće dopuštene primjene utvrđene u šestom nizozemskom programu djelovanja.
            
            
               2.   Fosfat iz umjetnih gnojiva se ne primjenjuje.
            
            
               3.   Za svako poljoprivredno gospodarstvo s travnjacima treba pripremiti i voditi plan gnojidbe. U planu gnojidbe opisuju se plodored na poljoprivrednom zemljištu i planirana primjena stajskoga gnojiva te ostalih dušičnih i fosfatnih gnojiva. Plan gnojidbe za prvu kalendarsku godinu mora biti dostupan na poljoprivrednom gospodarstvu s travnjacima najkasnije do 30. lipnja. Plan gnojidbe za naredne kalendarske godine mora biti dostupan na poljoprivrednom gospodarstvu s travnjacima najkasnije do 28. veljače.
            
            
               4.   Plan gnojidbe uključuje sljedeće elemente:
               
                           (a)
                        
                        
                           broj grla stoke na poljoprivrednom gospodarstvu s travnjacima;
                        
                     
                           (b)
                        
                        
                           opis objekata i sustava za skladištenje stajskoga gnojiva, uključujući kapacitet raspoloživog spremnika za stajsko gnojivo;
                        
                     
                           (c)
                        
                        
                           izračun dušika (umanjen za gubitke tijekom skladištenja) i fosfora iz stajskoga gnojiva proizvedenog na poljoprivrednom gospodarstvu s travnjacima;
                        
                     
                           (d)
                        
                        
                           plan plodoreda u kojem se navodi površina pojedinih polja s travom i drugim usjevima, uključujući skicu na kojoj je prikazana lokacija pojedinih polja;
                        
                     
                           (e)
                        
                        
                           predviđene potrebe usjeva za dušikom i fosforom;
                        
                     
                           (f)
                        
                        
                           količinu i vrstu stajskoga gnojiva isporučenu ugovarateljima koje se stoga ne primjenjuje na poljoprivrednom gospodarstvu s travnjacima;
                        
                     
                           (g)
                        
                        
                           količinu uvezenoga stajskoga gnojiva koje se primjenjuje na poljoprivrednom gospodarstvu s travnjacima;
                        
                     
                           (h)
                        
                        
                           izračun doprinosa iz mineralizacije organskih tvari, usjeva mahunarki i atmosferskog taloženja te količine dušika prisutne u tlu u trenutku kada ga usjev počinje koristiti u znatnijoj mjeri;
                        
                     
                           (i)
                        
                        
                           izračun primjene dušika i fosfora iz stajskoga gnojiva za svaku parcelu;
                        
                     
                           (j)
                        
                        
                           izračun primjene dušika iz umjetnih i drugih gnojiva za svako polje;
                        
                     
                           (k)
                        
                        
                           izračune za ocjenu usklađenosti sa standardima najveće dopuštene primjene za dušik i fosfor utvrđene u šestom nizozemskom programu djelovanja.
                        
                     Plan gnojidbe revidira se u roku od najviše sedam dana nakon svake promjene u poljoprivrednoj praksi na poljoprivrednom gospodarstvu s travnjacima.
            
            
               5.   Za svako poljoprivredno gospodarstvo s travnjacima u svakoj kalendarskoj godini treba pripremiti i voditi račun gnojidbe. On se podnosi nadležnom tijelu do 31. ožujka naredne kalendarske godine.
            
            
               6.   Račun gnojidbe uključuje sljedeće elemente:
               
                           (a)
                        
                        
                           površinu polja pod pojedinim usjevima;
                        
                     
                           (b)
                        
                        
                           broj grla i vrstu stoke;
                        
                     
                           (c)
                        
                        
                           proizvodnju stajskoga gnojiva po životinji;
                        
                     
                           (d)
                        
                        
                           količinu gnojiva koju je poljoprivredno gospodarstvo s travnjacima uvezlo;
                        
                     
                           (e)
                        
                        
                           količinu stajskoga gnojiva isporučenu ugovarateljima koje se stoga ne primjenjuje na poljoprivrednom gospodarstvu s travnjacima te imena tih ugovaratelja.
                        
                     
            
               7.   Povremena analiza dušika i fosfora u tlu provodi se barem svake četiri godine za svako homogeno područje poljoprivrednoga gospodarstva, s obzirom na plodored i svojstva tla. Provodi se najmanje jedna analiza na pet hektara zemljišta.
               Ako se travnjak preorava radi obnove travnjaka, zakonski standard primjene dušika naveden u šestom nizozemskom programu djelovanja smanjuje se za 50 kg N/ha na pjeskovitim i laporastim tlima nakon 31. svibnja svake kalendarske godine. Ako se travnjak preorava radi uzgoja kukuruza na pjeskovitom ili laporastom tlu, zakonski standard primjene dušika naveden u šestom nizozemskom programu djelovanja smanjuje se za 65 kg N/ha.
            
            
               8.   Stajsko gnojivo se ne primjenjuje ujesen prije sjetve trave.
            
         
         
            Članak 8.
            Uvjeti za gospodarenje zemljištem
            
               1.   Na pjeskovitom i laporastom tlu, trava ili drugi usjevi kojima se osigurava pokrivenost tla zimi uzgajaju se nakon kukuruza.
            
            
               2.   Postrni usjevi ne preoravaju se prije 1. veljače.
            
            
               3.   Trava na pjeskovitim i laporastim tlima preorava se samo u proljeće, uz iznimku preoravanja travnjaka radi obnove travnjaka, što se može učiniti najkasnije do 31. kolovoza.
            
            
               4.   Preoranu travu na svim vrstama tla mora odmah zamijeniti poljoprivredna kultura s visokim stupnjem potrošnje dušika, a gnojidba se temelji na analizi tla s obzirom na mineralni dušik i druge parametre kojima se pružaju referentne vrijednosti za procjenu ispuštanja dušika iz mineralizacije organskih tvari u tlu.
            
            
               5.   Ako plodored uključuje mahunarke ili druge biljke koje vezuju atmosferski dušik, primjena gnojiva smanjuje se na odgovarajući način.
            
            
               6.   Odstupajući od stavka 3., preoravanje trave dopušteno je ujesen za sadnju cvjetnih lukovica.
            
         
         
            Članak 9.
            Uvjeti u pogledu smanjenja emisija amonijaka radi smanjenja taloženja hranjivih tvari i u vodi
            
               1.   Na poljoprivredna gospodarstva s travnjacima za koja je izdano odobrenje u skladu s člankom 6. primjenjuju se sljedeći uvjeti:
               
                           (a)
                        
                        
                           gnojovka se na travnjake na pjeskovitim i laporastim tlima nanosi plitkim ubrizgavanjem;
                        
                     
                           (b)
                        
                        
                           gnojovka se na travnjake na glinastim i tresetnim tlima nanosi plitkim ubrizgavanjem ili s pomoću priključka s crijevima s nastavkom za neposredni unos tekućega gnoja ispod sklopa usjeva, u omjeru 2:1 gnojovke i vode, ili pulsnim ubrizgivačem;
                        
                     
                           (c)
                        
                        
                           gnojovka se ne smije nanositi priključkom s crijevima s nastavkom ako je vanjska temperatura 20 °C ili viša;
                        
                     
                           (d)
                        
                        
                           gnojovka se na obradivo zemljište nanosi ubrizgavanjem ili se odmah obrađuje nakon nanošenja u jednom prolasku;
                        
                     
                           (e)
                        
                        
                           kruto stajsko gnojivo se odmah nakon primjene obrađuje u najviše dva prolaska.
                        
                     
            
               2.   Stavak 1. primjenjuje se od 1. siječnja 2021. na poljoprivrednike kojima je odobreno odstupanje i za koje se odredbe stavka 1. trenutačno ne primjenjuju u skladu s nacionalnim pravom (14).
            
            
               3.   Svi poljoprivrednici s gospodarstvima s travnjacima kojima je izdano odobrenje moraju prije 31. prosinca 2020. proći osposobljavanje o mjerama za smanjenje emisija dušika.
            
         
         
            Članak 10.
            Praćenje
            
               1.   Nadležna tijela osiguravaju izradu karata na kojima je prikazano sljedeće:
               
                           (a)
                        
                        
                           postotak poljoprivrednih gospodarstava s travnjacima u svakoj općini za koja su izdana odobrenja;
                        
                     
                           (b)
                        
                        
                           postotak grla stoke u svakoj općini za koja su izdana odobrenja;
                        
                     
                           (c)
                        
                        
                           postotak poljoprivredne površine u svakoj općini za koju su izdana odobrenja;
                        
                     Te se karte ažuriraju svake godine.
            
            
               2.   Nadležna tijela uspostavljaju i održavaju mrežu za praćenje za uzorkovanje vode iz tla, potoka, podzemnih voda blizu površine te drenažnih voda na mjestima praćenja na poljoprivrednim gospodarstvima s travnjacima obuhvaćenima odobrenjem. Ta mreža za praćenje dostavlja podatke o koncentraciji nitrata i fosfora u vodi koja napušta područje korijena te ulazi u sustav podzemnih i površinskih voda.
            
            
               3.   Mreža za praćenje obuhvaća najmanje 300 poljoprivrednih gospodarstava obuhvaćenih odobrenjima te je reprezentativna za svaku vrstu tla (glinasta tla, tresetasta tla, pjeskovita tla i pjeskovito-laporasta tla), svaku praksu gnojidbe i svaki plodored. Sastav mreže za praćenje ne smije se mijenjati tijekom razdoblja primjene ove Odluke.
            
            
               4.   Nadležna tijela provode istraživanje i stalnu analizu hranjivih tvari iz kojih se dobivaju podaci o lokalnoj upotrebi zemljišta, plodoredima i poljoprivrednim praksama za poljoprivredna gospodarstva s travnjacima obuhvaćena odobrenjima. Ti se podaci mogu koristiti za izračune, na temelju modela, opsega gubitka nitrata i fosfora s polja na kojima se primjenjuje do 230 kg, odnosno do 250 kg dušika iz stajskoga gnojiva pašnih životinja godišnje po hektaru.
            
            
               5.   Nadležna tijela provode pojačano praćenje voda na poljoprivrednim slivnim područjima na pjeskovitim tlima.
            
         
         
            Članak 11.
            Kontrole i inspekcije
            
               1.   Nadležna tijela provode administrativne kontrole s obzirom na sve zahtjeve za odobrenje za ocjenu usklađenosti s uvjetima utvrđenima u člancima 7. i 8. Ako se ustanovi da ti uvjeti nisu ispunjeni, zahtjev se odbija, a podnositelj zahtjeva obavješćuje se o razlozima odbijanja.
               Nadležna tijela provode administrativne kontrole za barem 5 % poljoprivrednih gospodarstava s travnjacima obuhvaćenih odobrenjima s obzirom na upotrebu zemljišta, broj grla stoke i proizvodnju stajskoga gnojiva.
            
            
               2.   Nadležna tijela uspostavljaju program za inspekcije na terenu poljoprivrednih gospodarstava s travnjacima obuhvaćenih odobrenjima na temelju rizika te s primjerenom učestalošću, uzimajući u obzir rezultate kontrola prethodnih godina i rezultate općih nasumičnih kontrola zakonodavstva kojim se prenosi Direktiva 91/676/EEZ i sve druge informacije koje bi mogle ukazivati na neusklađenost s uvjetima utvrđenima u člancima 7. i 8. ove Odluke.
               Inspekcije na terenu provode se na barem 5 % poljoprivrednih gospodarstava s travnjacima obuhvaćenih odobrenjima kako bi se ocijenila usklađenost s uvjetima utvrđenima u člancima 7. i 8. Te se inspekcije dopunjuju inspekcijama i kontrolama iz članka 4. stavka 2. točke (c).
            
            
               3.   Ako se u bilo kojoj godini utvrdi da poljoprivredno gospodarstvo s travnjacima obuhvaćeno odobrenjem nije ispunilo uvjete utvrđene u člancima 7. i 8., nositelj odobrenja se kažnjava u skladu s nacionalnim pravilima te nema pravo na odobrenje naredne godine.
            
            
               4.   Nadležnim se tijelima dodjeljuju potrebne ovlasti i sredstva za provjeru ispunjavanja uvjeta za odobrenje koje se dodjeljuje u skladu s ovom Odlukom.
            
         
         
            Članak 12.
            Izvješćivanje
            
               1.   Nadležna tijela svake godine najkasnije do 30. lipnja Komisiji podnose izvješće koje sadržava sljedeće informacije:
               
                           (a)
                        
                        
                           podatke povezane s gnojidbom na svim poljoprivrednim gospodarstvima s travnjacima koja su obuhvaćena odobrenjima na temelju članka 6., uključujući informacije o prinosima i o vrstama tla;
                        
                     
                           (b)
                        
                        
                           kretanja brojeva grla stoke za svaku kategoriju stoke u Nizozemskoj i na poljoprivrednim gospodarstvima s travnjacima obuhvaćenima odobrenjem;
                        
                     
                           (c)
                        
                        
                           kretanja nacionalne proizvodnje stajskoga gnojiva s obzirom na količinu dušika i fosfata u gnojivu;
                        
                     
                           (d)
                        
                        
                           sažetak rezultata kontrola povezanih s koeficijentima izlučivanja za svinjsko gnojivo i gnojivo peradi na nacionalnoj razini;
                        
                     
                           (e)
                        
                        
                           karte iz članka 10. stavka 1.;
                        
                     
                           (f)
                        
                        
                           rezultate praćenja voda, uključujući informacije o trendovima kvalitete vode za podzemne vode i površinske vode, kao i utjecaj odstupanja na kvalitetu vode;
                        
                     
                           (g)
                        
                        
                           podatke o koncentraciji nitrata i fosfora iz članka 10. stavka 2.;
                        
                     
                           (h)
                        
                        
                           rezultate pojačanog praćenja voda iz članka 10. stavka 5.;
                        
                     
                           (i)
                        
                        
                           rezultate istraživanja o lokalnoj upotrebi zemljišta, plodoredima i poljoprivrednim praksama iz članka 10. stavka 4.;
                        
                     
                           (j)
                        
                        
                           rezultate izračuna temeljenih na modelu iz članka 10. stavka 4.;
                        
                     
                           (k)
                        
                        
                           ocjenu provedbe uvjeta za odobrenja utvrđenih u člancima 7. i 8. na temelju kontrola izvršenih na razini poljoprivrednoga gospodarstva i informacije o poljoprivrednim gospodarstvima koja nisu usklađena na temelju rezultata administrativnih kontrola i inspekcija iz članka 11.;
                        
                     
                           (l)
                        
                        
                           ažurirane podatke o provedbi pojačane provedbene strategije iz članka 4., a posebno u pogledu:
                           
                                       —
                                    
                                    
                                       potpune provedbe strategije u visokorizičnim područjima De Peel, Gelderse Vallei i Twente;
                                    
                                 
                                       —
                                    
                                    
                                       odgovornost u stvarnom vremenu za prijevoz stajskoga gnojiva, s pomoću automatizacije do kraja 2020.;
                                    
                                 
                                       —
                                    
                                    
                                       odluke o preispitivanju politike sankcija do kraja lipnja 2020.;
                                    
                                 
                                       —
                                    
                                    
                                       utjecaja na provedbu strategije zbog mjera za sprečavanje rizika od širenja bolesti COVID-19;
                                    
                                 
                     
                           (m)
                        
                        
                           rezultate pojačane provedbene strategije iz članka 4., posebno u pogledu:
                           
                                       —
                                    
                                    
                                       fizičkih kontrola po vrsti poljoprivrednog gospodarstva;
                                    
                                 
                                       —
                                    
                                    
                                       svakog smanjenja slučajeva neispunjavanja uvjeta;
                                    
                                 
                                       —
                                    
                                    
                                       administrativnih sankcija;
                                    
                                 
                     
                           (n)
                        
                        
                           informacija o primijenjenim sudskim sankcijama.
                        
                     
            
               2.   Ako je primjenjivo, prostorni podaci sadržani u izvješću moraju biti u skladu s odredbama Direktive 2007/2/EZ. Prilikom prikupljanja potrebnih podataka Nizozemska se, prema potrebi, koristi informacijama dobivenima u okviru integriranog administrativnog i kontrolnog sustava uspostavljenog u skladu s člankom 67. stavkom 1. Uredbe (EU) br. 1306/2013.
            
         
         
            Članak 13.
            Razdoblje primjene
            Ova se Odluka primjenjuje od 1. siječnja 2020. do 31. prosinca 2021.
         
         
            Članak 14.
            Adresat
            Ova je Odluka upućena Kraljevini Nizozemskoj.
         
         
            Sastavljeno u Bruxellesu 17. srpnja 2020.
            
               
                  Za Komisiju
               
               Virginijus SINKEVIČIUS
               
                  Član Komisije
               
            
         
         
            (1)  SL L 375, 31.12.1991., str. 1.
         
         
            (2)  Odluka Komisije 2005/880/EZ od 8. prosinca 2005. o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 324, 10.12.2005., str. 89.).
         
            (3)  Odluka Komisije 2010/65/EU od 5. veljače 2010. o izmjeni Odluke 2005/880/EZ o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 35, 6.2.2010., str. 18.).
         
            (4)  Provedbena odluka Komisije 2014/291/EU od 16. svibnja 2014. o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 148, 20.5.2014., str. 88.).
         
            (5)  Provedbena odluka Komisije (EU) 2018/820 od 31. svibnja 2018. o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 137, 4.6.2018., str. 27.).
         
            (6)  Direktiva 2008/99/EZ Europskog parlamenta i Vijeća od 19. studenoga 2008. o zaštiti okoliša putem kaznenog prava (SL L 328, 6.12.2008., str. 28.).
         
            (7)  Nizozemski zakon o gnojivima (Meststoffenwet), članci 19. i 20.
         
            (8)  Nizozemski zakon o gnojivima (Meststoffenwet), članci od 33.a do 33.d.
         
            (9)  Nizozemski zakon o gnojivima (Meststoffenwet), članak 21.b.
         
            (10)  Utjecaj Direktive o nitratima na emisije plinovitog dušika, učinci mjera iz programa djelovanja za nitrate na emisije plinovitog dušika, ugovor ENV.B.1/ETU/2010/0009
         
            (11)  Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (SL L 327, 22.12.2000., str. 1.).
         
            (12)  Direktiva 2007/2/EZ Europskog parlamenta i Vijeća od 14. ožujka 2007. o uspostavljanju infrastrukture za prostorne informacije u Europskoj zajednici (INSPIRE) (SL L 108, 25.4.2007., str. 1.).
         
            (13)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (SL L 347, 20.12.2013., str. 549.).
         
            (14)  Regeling van de Minister van Landbouw, Natuur en Voedselkwaliteit van 28 januari 2019, nr. WJZ/19009285, tot tijdelijke vrijstelling van artikel 5, eerste lid, van het Besluit gebruik meststoffen (Vrijstellingsregeling bovengronds aanwenden runderdrijfmest 2019–2023)